Diari Oficial de la Generalitat Valenciana


Sumari del DOGV 5903, del 28-11-2008 (2008/13301)

ORDRE de 24 de novembre de 2008, de la Conselleria de Benestar Social, per la qual es convoquen ajudes destinades a la realització en l'exercici de 2009 de programes i/o activitats promogudes per associacions de dones legalment constituïdes i relacionats amb els fins de la Direcció General de la Dona i per la Igualtat, en el marc de les Polítiques d'Igualtat d'Oportunitats del Consell.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5903

Data del DOGV
:   28-11-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/13194


Data del document
:   24-11-2008

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * dona
    * associació

ORDRE de 24 de novembre de 2008, de la Conselleria de Benestar Social, per la qual es convoquen ajudes destinades a la realització en l'exercici de 2009 de programes i/o activitats promogudes per associacions de dones legalment constituïdes i relacionats amb els fins de la Direcció General de la Dona i per la Igualtat, en el marc de les Polítiques d'Igualtat d'Oportunitats del Consell. [2008/13605]
La Direcció General de la Dona i per la Igualtat, de la Conselleria de Benestar Social, és l'òrgan directiu a què li correspon, segons el Decret 161/2008, de 17 d'octubre del Consell de la Generalitat, elaborar, promoure i executar les mesures necessàries per a fer efectiu el principi d'igualtat de tracte i d'oportunitats entre dones i hòmens, amb independència de la seua circumstància o condició, i promoure la seua participació en totes les esferes de la vida política, civil, laboral, econòmica, social i cultural en l'àmbit de la Comunitat Valenciana.
Les polítiques d'igualtat del Consell inclouen entre els seus objectius promoure la igualtat d'oportunitats de forma normalitzada i integral, procurant la implicació de tots els agents públics i privats, així com promoure l'associacionisme i el voluntariat femení i la participació de les dones en les estructures organitzatives de tipus genèric.
La Conselleria de Benestar Social, per mitjà de la present Ordre contribuïx a facilitar subvencions i recursos necessaris a les associacions de dones per a la realització de programes/activitats que estiguen dirigides a la promoció de la igualtat d'oportunitats entre dones i hòmens en qualsevol dels seus àmbits.
En virtut d'això i fent ús de les facultats que em conferix l'art. 47.11 del Text Refós de la Llei d'Hisenda Pública de la Generalitat Valenciana i el Decret 161/2008, de 17 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social,
ORDENE
Article 1
És objecte de la present Ordre la convocatòria d'ajudes dirigida a associacions de dones legalment constituïdes, per a la realització de programes i/o activitats, que es duguen a terme durant l'exercici de 2009, en desplegament de les polítiques del Consell d'igualtat d'oportunitats entre dones i hòmens i de la conciliació de la vida familiar i laboral.
Als efectes establits en esta ordre, entenem per associacions de dones aquelles associacions legalment constituïdes, els membres de les quals siguen majoritàriament dones.
Article 2
Aprovar les bases per les quals es regix esta convocatòria, incloses com a annex I de la present Ordre.
Article 3
L'eficàcia de la present convocatòria d'ajudes queda condicionada a l'existència, en els Pressupostos de la Generalitat per a l'exercici econòmic corresponent a l'any 2009, de crèdit adequat i suficient per a atendre a les ajudes previstes en la present Ordre i haurà de publicar-se en el Diari Oficial de la Comunitat Valenciana a este efecte la resolució de la Conselleria de Benestar Social en què es determinen les línies pressupostàries i la quantia global màxima que servisca de suport a estes.
Les ajudes concedides per mitjà d'esta ordre no necessiten la seua notificació a la Comissió Europea, per no reunir tots els requisits de l'apartat 1 de l'article 87 del tractat CE, atés que les ajudes van dirigides a un col·lectiu que no exercix activitat econòmica.
DISPOSICIONS FINALS
Primera
S'autoritza el subsecretari i la directora general de la Dona i per la Igualtat, de la Conselleria de Benestar Social, perquè, en l'àmbit de les seues competències, adopten les mesures necessàries per al desplegament i l'aplicació d'esta ordre.
Segona
La present Ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera
Esta ordre, que esgota la via administrativa, podrà ser recorreguda potestativament en reposició o bé directament s'hi podrà interposar recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del titular de la Conselleria de Benestar Social, en el termini d'un mes comptador des de l'endemà de la seua publicació.
b) El recurs contenciós administratiu, haurà d'interposar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació.
València, 24 de novembre de 2008
El conseller de Benestar Social i vicepresident tercer del Consell,
JUAN GABRIEL COTINO FERRER
ANNEX I
BASES
Primera. Objecte
És objecte de la present Ordre, la convocatòria d'ajudes dirigida a associacions de dones legalment constituïdes, per a la realització de programes i/o activitats en desplegament dels objectius de les polítiques per a la igualtat d'oportunitats entre dones i hòmens i de conciliació de la vida familiar i laboral del Consell, que es duguen a terme durant l'exercici de 2009.
Segona. Entitats beneficiàries.
Seran beneficiàries de les ajudes aquelles associacions de dones legalment constituïdes els membres de les quals siguen majoritàriament dones que tinguen seu social en la Comunitat Valenciana i els programes i/o activitats de les quals es corresponguen amb els determinats en la present Ordre.
Tercera. Programes a subvencionar.
L'entitat sol·licitant podrà presentar un màxim de dos programes i/o activitats a subvencionar, que incloguen la realització d'actuacions relacionades amb els fins de la Direcció General de la Dona i per la Igualtat, que a continuació es relacionen:
1. Programes que contribuïsquen a l'eliminació d'estereotips sexistes.
2. Programes que impulsen models coeducatius en igualtat de tracte en els àmbits familiar i laboral.
3. Programes que impulsen i promouen la conciliació de la vida familiar amb la laboral
4. Programes que milloren els nivells de formació en organització, gestió i coordinació de les associacions de dones i el desenvolupament de xarxes d'interrelació.
5. Programes que impulsen la formació en noves tecnologies per a afavorir l'accés de la dona a tots els àmbits de participació.
6. Programes dirigits a reivindicar l'aportació històrica, social, científica, artística i cultural de les dones.
7. Programes dirigits a la pràctica esportiva i activitat física com a ocupació del temps lliure.
8. Progames que donen suport a la dona durant l'embaràs.
9. La realització d'activitats singulars no integrades en el desplegament de programes d'actuació, com a conferències, xarrades formatives i jornades, sempre que tinguen com a objecte algun dels apartats anteriors.
Quarta. Cofinançament.
La Conselleria de Benestar Social, a través de la Direcció General de la Dona i per la Igualtat, finançarà fins un màxim del 75% del cost total del projecte subvencionat.
Les ajudes seran destinades a finançar, exclusivament, els gastos corrents derivats del desplegament dels programes i activitats subvencionats. D'esta manera, les beneficiàries no podran imputar gastos d'inversió per a la justificació de les subvencions concedides.
No podran ser objecte de subvenció els gastos relatius al funcionament ordinari de les associacions, l'adquisició de material inventariable, així com els viatges de recreació i/o màrqueting, menjars i semblants.
Quinta. Publicitat i difusió.
Serà obligació de les entitats beneficiàries de les ajudes regulades en la present Ordre, fer conéixer de manera inequívoca que es tracta d'una acció subvencionada per la Direcció General de la Dona i per la Igualtat de la Conselleria de Benestar Social.
Incorporar en tot el material imprés, que es derive de les activitats objecte de la present Ordre, el logotip de la Generalitat i del Pla d'Igualtat d'oportunitats entre Dones i Hòmens.
Sexta. Documentació a aportar per les entitats sol·licitants.
La sol·licitud de subvenció haurà de presentar-se firmada per la persona que detente la representació legal de l'entitat, conforme al model establit en l'annex II.
A les sol·licituds s'acompanyaran els documents següents:
1. Descripció del programa i /o activitat per al qual se sol·licita subvenció, segons model de l'annex III.
2. Projecte d'actuació del programa/activitat, en què obligatòriament es farà constar com a mínim:
a) Àmbit territorial de l'actuació i característiques de la població a qui va dirigit.
b) Objectius prioritaris a què s'orienta.
c) Metodologia que es va a utilitzar en el seu desenvolupament.
d) Sistema de seguiment i avaluació dels objectius i resultats previstos.
e) Pressupost del programa/activitat, desglossat per conceptes.
f) Cost del servici o activitat per a les participants/usuàries, si és el cas.
g) Detall de la previsió de participants per programa/activitat.
h) Calendari detallat d'activitats, amb indicació del lloc, horari, data d'inici i de finalització previstes i nombre total d'hores de què consta el programa i/o activitat a subvencionar.
3. Dades de domiciliació bancària de l'entitat sol·licitant, segons model normalitzat facilitat en l'annex IV, en la qual es farà constar el número i la titularitat del compte de la dita entitat sol·licitant de la subvenció.
4. Fotocòpia compulsada del CIF de l'entitat sol·licitant.
5. Fotocòpia compulsada de la inscripció en el registre d'entitats corresponent.
6. Quan es tracte d'entitats que presenten per primera vegada la seua sol·licitud o que hagen modificat el seu representant legal respecte a convocatòries anteriors, s'adjuntarà certificat expedit per la persona que detente la secretaria de l'entitat, que acredite que la seua representant legal té capacitat suficient per a fer la domiciliació bancària pel seu compte, i fotocòpia del Document Nacional d'Identitat de qui ho subscriu.
7. Declaració responsable subscrita per la representant legal de què l'associació no està incursa en cap de les prohibicions per a obtindre la condició de beneficiària de subvencions públiques, de conformitat amb l'article 13 de la Llei 38/2003, de 17 de novembre, General de Subvencions (BOE núm. 276, de 18 de novembre de 2003) i del compliment d'obligacions de reintegrament de subvencions que, si és el cas, se li hagueren exigit.
8. Certificat de la secretària de l'associació en què es faça constar que tots els membres de l'associació són majoritàriament dones, en compliment del que disposa el paràgraf segon de l'article primer.
Sèptima. Termini i presentació de les sol·licituds.
Les sol·licituds es presentaran en qualsevol dels registres de les direccions territorials de la Conselleria de Benestar Social o en qualssevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats establits a este efecte i que figuren en la present Ordre com a annexos.
No caldrà presentar els documents exigits quan estos estiguen en poder de la Conselleria de Benestar Social, sempre que no hagen transcorregut més de cinc anys des de la seua presentació i que no hagen patit modificacions, i en este cas l'entitat sol·licitant podrà acollir-se al que establix l'article 35.f) de la Llei 30/1992, de 26 de novembre, sempre que l'entitat sol·licitant declare per escrit, que tals documents no han patit modificació, així com la data i l'òrgan o dependència en què van ser presentats.
Quan la sol·licitud no reunisca els requisits establits en la present Ordre, no s'òmpliguen correctament els seus apartats, o no s'adjunte la documentació, que haurà de ser veraç en tot el seu contingut, i que d'acord amb la mateixa Ordre resulte exigible, d'acord amb el que preveu l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, es requerirà els interessats perquè, en un termini de 10 dies, esmenen la falta o adjunten els documents preceptius, amb indicació que, si així no ho feren, se'ls tindrà per desistits de la seua petició, amb resolució prèvia, que haurà de ser dictada en els termes que preveu l'article 42 de l'esmentada Llei.
El termini de presentació de sol·licituds serà des de l'endemà de la publicació de l'Ordre en el Diari Oficial de la Comunitat Valenciana, fins al 31 de gener de 2009.
Octava. Comissió de Valoració.
Per a la valoració dels programes que calga subvencionar es constituirà una comissió composta per:
- El cap del Servici de Gestió de Programes de la Direcció General de la Dona i per la Igualtat, o persona en qui delegue, com a presidenta de la comissió de valoració.
- El cap de Secció del Servici de Gestió de Programes de la Direcció General de la Dona i per la Igualtat o persona en qui delegue, com a secretària de la comissió de valoració.
- El cap de Secció de Coordinació Administrativa de la Direcció General de la Dona i per la Igualtat o persona en qui delegue.
- Els coordinadors de la Direcció General de la Dona i per la Igualtat en les seus d'Alacant i Castelló o persones en qui deleguen.
- La cap de Secció d'Acció Social de la Direcció Territorial de Benestar Social de València o persona en qui delegue.
- Un/a tècnic/a de la subsecretaria de la Conselleria de Benestar Social.
Novena. Criteris de valoració.
La concessió de les ajudes es farà per mitjà de concurrència competitiva, entenent per tal aquella que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment de les dites sol·licituds entre si, d'acord amb els criteris establits en la present convocatòria, estimant les sol·licituds a què s'haja atorgat major valoració fins que s'extingisca el crèdit pressupostari. En el cas que els imports de les ajudes corresponents a les sol·licituds estimades amb major valoració, excedisquen de la dotació pressupostària assignada a esta convocatòria, es procedirà al prorrateig de la quantia corresponent a la dita dotació pressupostària, entre els distints beneficiaris en funció de la valoració assignada.
La subvenció dels programes presentats per les entitats sol·licitants estarà condicionada a l'aplicació dels criteris de valoració exposats a continuació:
1. La concreció dels objectius i accions que contribuïsquen a l'augment de la participació de les dones en els diferents àmbits públics, d'acord amb el que establix la base tercera de la present convocatòria. (Fins a 10 punts).
2. El nombre de beneficiàries i/o assistents previst. (Fins a 5 punts).
3. La realització dels programa/activitats a les zones rurals i als nuclis urbans amb població inferior a 10.000 habitants (Fins a 5 punts).
4. La duració dels programes per nombre d'hores i d'activitat per nombre de dies. (Fins a 10 punts).
5. El sistema de seguiment i avaluació del programa, detallant expressament els indicadors que cal utilitzar i el resultat que es pretén mesurar. (Fins a 5 punts).
Per a la valoració de les activitats singulars (xarrades, conferències, etc.) indicades en la base tercera, s'hi aplicaran els mateixos criteris especificats en els punts 2, 3 i 4, i a més podrà assignar-se fins a 5 punts, segons la concreció dels objectius, accions i sistemes de seguiment i avaluació de les activitats.
Desena. Resolució.
La Comissió de Valoració establida en la base octava de la present Ordre, elevarà proposta motivada de resolució a la directora general de la Dona i per la Igualtat atenent als criteris de valoració de la base novena, qui resoldrà per delegació del conseller de Benestar Social prevista en la Resolució de 30 de gener de 2001 sobre delegació de competències en determinats òrgans de la Conselleria de Benestar Social (DOGV núm. 3936, de 9 de febrer de 2001), modificada per la Resolució de 16 de febrer de 2001 (DOGV núm. 3944, de 21 de febrer de 2001) i per la Resolució de 14 de maig de 2002 del mateix òrgan (DOGV núm. 4252, de 20 de maig de 2002).
Transcorregut el termini sense que haguera recaigut una resolució expressa, s'entendrà desestimada la sol·licitud de concessió d'ajuda en els termes que preveu els articles 44 de la Llei 30/92 de 26 de novembre de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
El termini màxim per a resoldre i notificar les sol·licituds serà de dos mesos comptadors des de la publicació en el Diari Oficial de la Comunitat Valenciana de la resolució per la qual es dóna publicitat als crèdits que s'han de finançar les ajudes convocades per mitjà de la present Ordre d'acord amb els Pressupostos de la Generalitat aprovats per a l'any 2009.
No obstant això, si es desestimaren totalment o parcialment sol·licituds per falta de consignació pressupostària, i després de la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini d'un mes comptat a partir de la data de publicació en el DOCV de la resolució del conseller de Benestar Social que done publicitat a este increment.
La resolució de concessió de les ajudes indicarà expressament el programa/es o activitat/s subvencionats amb indicació de la quantia i es notificarà a les associacions sol·licitants segons el que disposa l'article 58 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener. Es donarà publicitat de les subvencions concedides d'acord amb el que establix l'article 18 de la Llei de 17 de novembre, General de Subvencions, (BOE núm. 276, de 18 de novembre de 2003).
Contra la resolució per delegació de la present Ordre de convocatòria que esgota la via administrativa, s'hi podrà interposar recurs potestatiu de reposició en el termini d'un mes davant del conseller de Benestar Social, d'acord amb el que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999 o directament recurs contenciós administratiu en el termini de dos mesos a partir de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que disposen els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que es puga interposar qualsevol altre recurs que estime pertinent d'acord amb la norma aplicable al fet de què tracta esta resolució.
Onzena. Obligacions de les entitats beneficiàries.
- Acreditar documentalment la realització de l'activitat així com el compliment dels requisits i les condicions que determinen la concessió de la subvenció.
- Sotmetre's al control financer que escau a la Intervenció General.
- Comunicar a la Direcció General de la Dona i per la Igualtat l'obtenció d'ajudes per a la mateixa finalitat, procedents de qualssevol administracions o ens públics.
- Presentar una memòria justificativa del programa elaborat, que expresse clarament l'avaluació dels resultats obtinguts respecte als objectius plantejats en el dit programa, i conformement al contingut requerit en la base tretzena de justificació i pagament de la subvenció.
- Comunicar a la Direcció General de la Dona i per la Igualtat, per a la seua autorització, en el cas que escaiga, qualsevol modificació que afecte el desplegament i l'execució del programa subvencionat.
- Complir totes les obligacions que es troben previstes per al règim de subvencions i ajudes públiques que li siguen aplicables a la present Ordre, d'acord amb el que disposa el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana, i la resta de legislació concordant i d'aplicació.
Dotzena. Justificació i pagament de la subvenció
El pagament de les ajudes i subvencions previstes en esta ordre s'efectuarà amb la justificació prèvia dels programes/ activitats subvencionats.
1. Per a la justificació de les ajudes serà necessària l'aportació documental suficient i adequada dels gastos haguts en la realització de les activitats objecte de la present Ordre, d'acord amb la normativa vigent. Les factures presentades hauran de complir els requisits formals exigits pel Reial Decret 1.496/2003, de 28 de novembre, pel qual es regulen les obligacions de facturació (BOE núm. 286, 29-11-2003). La dita documentació haurà de correspondre, ineludiblement, a gastos realitzats durant l'exercici 2009 i haurà de presentar-se com a data màxima el dia 16 de novembre de 2009.
A més dels documents justificatius o factures de gastos a què es referix el paràgraf anterior, les entitats beneficiàries hauran d'adjuntar una memòria justificativa de la realització de les activitats subvencionades, el contingut de la qual contindrà, almenys els apartats següents:
- Indicació del lloc en què s'ha desenvolupat, horari realitzat i duració/nombre d'hores del programa/activitat.
- Llistat de les assistents al programa i/o activitat subvencionat.
- Detall del seguiment i avaluació dels resultats obtinguts.
- Certificació de la secretària de l'entitat beneficiària, amb el vistiplau de la presidenta i el segell de l'entitat, on es reflectisquen els gastos ocasionats pel programa/activitat subvencionat.
2. L'import de l'ajuda, en cap cas, no podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats supere el cost del programa i/o activitat a desplegar per l'entitat beneficiària.
Tretzena. Minoració o revocació de les ajudes concedides
L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat dels gastos subvencionats i la concessió, després de la presentació de la sol·licitud, d'altres ajudes públiques o privades, que en el conjunt superen el cost del programa i/o activitat a desplegar per l'entitat beneficiària, podrà donar lloc a la minoració de la subvenció concedida.
L'incompliment per l'entitat beneficiària de qualsevol dels requisits, les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, produirà la incoació, per l'òrgan competent per a la concessió de les ajudes, del corresponent procediment, que podrà finalitzar, si és el cas, amb el desistiment sense efectes de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.
En la tramitació del procediment es garantirà, en tot cas, el dret de l'interessat al tràmit d'audiència.
El termini màxim per a resoldre i notificar la resolució procedent, serà de sis mesos des del moment que s'incoe l'expedient de revocació o minoració, i si és el cas, el reintegrament, una vegada transcorregut el referit termini sense notificar-se, la resolució expressa suposarà la caducitat del procediment, però no la prescripció d'accions.
Les quantitats que calga reintegrar tindran la consideració d'ingressos de dret públic, a l'efecte del procediment aplicable per a la cobrança.